钦定古今图书集成/历象汇编/乾象典/第021卷 > 徐三重信古馀论 > 《论五行》
## 钦定古今图书集成/历象汇编/乾象典/第021卷 > 徐三重信古馀论 > 《论五行》

“金木水火土”，其为物者是凝聚之质气则总为阴阳，
谓之“五行”者，阴阳之运行，各因老少以自为性，而冲
和者当在其中，于是即其顺布生成之序，而五行之
位列，性亦殊焉。虽总此一气，而又非无所分别者，故
其流行化育，浑成之内，自有条分。人物禀受二气，便
自足此五者，验之法象形气，无不昭然可辨而识。此
盖天地之气，自然有此参和，而循环变合，亦自然不爽者，所以完具不偏，而能为发育生成之本也。
本一气也，由动静而分阴阳，由阴阳变合而生五行。
变合者，阴阳二气，相承并运，各于消长之间；阳动主
变，阴静主合；初互根而为水火，已化成而为土金、木。
盖二气流行变化，有此五者，及旋生共济，而岁功物
候，皆由此成。大要不出阴阳之妙用，而为太极显行
之实迹也。夫论五行得气，虽分属阴阳，然二气迭运，
不得相离，故变皆是阳，合皆是阴，非独成者。但屈伸
盛微，气自有别，故“五行各一其性。”

“阳变而阴合”者，盖造化独阳则不生，独阴则不成。阴
阳是一气之动静，动者变而静者合之，惟流行循环
之间，各由生而长，长而盛，渐有次第，故其气稍别，其
性各成，而所生之质亦有不同焉。然大段五行中，又
自有阴阳之殊，盖亦是变合之间，二气之分数，又有
刚柔盈缩界限也。可知五行各性，不外乎阴阳，阴阳
变合不出乎太极矣。

太极之有阴阳，以五行验之，益昭然矣。盖阴阳非判
然两体者，若阴阳判然两体，则不能成五行。惟一气
浑成，而屈伸交感，循环迭运，各以生长盛衰，而气凝
质具，又皆不能离中气以自成。故水火木金与土，并
列为五。五者之中，阴阳实无不皆在，而总之则皆太
极流行妙用也。夫惟五行同体阴阳，而太极又为阴
阳之总体，故所生万物，莫不本于一，而咸具此二五。
若判然为阴为阳，则只有二气而不能为五，太极亦
截为二体而不能为二五之主。如此则不成造化矣。
五行之生，各一其性。譬如一镬汤，只火力进退之间，
便自有温热凉冷之异。大要气异，则所禀以生者，其
性安得不各一其间？一气之体，相生之序，亦即可以
此知之。